Αλεξάντερ Τοντ

Ο Αλεξάντερ Ρομπέρτους Τοντ, βαρόνος του Τοντ (Alexander Robertus Todd, 2 Οκτωβρίου 1907 – 10 Ιανουαρίου 1997), ήταν Σκωτσέζος βιοχημικός, του οποίου οι έρευνες επί της δομής και της παρασκευής των νουκλεοτιδίων, των νουκλεοσιδίων και των συνενζύμων των νουκλεοτιδίων, οδήγησαν στο να βραβευθεί με το Βραβείο Νόμπελ Χημείας το 1957.

 Ο Τοντ γεννήθηκε στο Κάθκαρτ, κοντά στη Γλασκώβη, από το πανεπιστήμιο της οποίας απεφοίτησε το 1928. Πήρε διδακτορικό από το Πανεπιστήμιο Γκαίτε της Φραγκφούρτης το 1931 με μία διατριβή για τη χημεία των χολικών οξέων. Ο Τοντ κέρδισε μία ερευνητική υποτροφία από τη Βασιλική Επιτροπή για την Έκθεση του 1851 και αφού μελέτησε στο Κολέγιο Οριέλ του Πανεπιστημίου της Οξφόρδης, πήρε ένα δεύτερο διδακτορικό το 1933. Στη συνέχεια εργάσθηκε στο Ινστιτούτο Λίστερ, στο Πανεπιστήμιο του Εδιμβούργου (1934–1936) και στο Πανεπιστήμιο του Λονδίνου, όπου διορίσθηκε λέκτορας (Reader) της βιοχημείας. Το 1938 ο Τοντ εκλέχθηκε στην έδρα «Sir Samuel Hall» της Χημείας και έγινε διευθυντής των Χημικών Εργαστηρίων στο Πανεπιστήμιο «Βικτώρια» του Μάντσεστερ, όπου άρχισε να ερευνά τα νουκλεοσίδια, ενώσεις που σχηματίζουν τις δομικές μονάδες των νουκλεϊκών οξέων (DNA and RNA) στους πυρήνες των κυττάρων των ζωντανών οργανισμών. Το 1944 ο Τοντ διορίσθηκε στην έδρα της Οργανικής Χημείας του Πανεπιστημίου του Κέιμπριτζ, θέση στην οποία παρέμεινε μέχρι τη συνταξιοδότησή του το 1971. Το 1949 συνέθεσε τριφωσφορική αδενοσίνη (ATP) και το δινουκλεοτίδιο φλαβίνης-αδενίνης (FAD). Το 1955 ο Τοντ εξιχνίασε τη δομή της βιταμίνης B12 και αργότερα ερεύνησε τη δομή και τη σύνθεση της βιταμίνης B1 και της E, καθώς και των ανθοκυανινών (των ουσιών που δίνουν χρώμα στα άνθη και στα φρούτα). Μελέτησε επίσης τα αλκαλοειδή που βρίσκονται στο χασίς. Ο Τοντ διετέλεσε πρόεδρος της συμβουλευτικής επιτροπής της βρετανικής κυβερνήσεως για την επιστημονική πολιτική από το 1952 μέχρι το 1964. Εκλέχθηκε εταίρος του Κράιστ Κόλετζ του Κέιμπριτζ το 1944 και υπηρέτησε ως διευθυντής του κολεγίου αυτού από το 1963 μέχρι το 1978. Το 1975 έγινε πρύτανης του Πανεπιστημίου του Στραθκλάιντ στη Γλασκώβη και αργότερα ήταν επισκέπτης καθηγητής στο Πολυτεχνείο Χάτφηλντ (1978–1986). Ο Αλεξάντερ Ρ. Τοντ πέθανε στο χωριό Όουκινγκτον, 11 χιλιόμετρα βορειοδυτικά του Κέιμπριτζ, σε ηλικία 89 ετών, μετά από μία καρδιακή προσβολή. Ο Αλεξάντερ Τοντ νυμφεύθηκε την Άλισον Σάρα (Alison Sarah) κόρη του επίσης βραβευμένου με Νόμπελ σερ Χένρυ Χάλετ Ντέιλ, η οποία πέθανε το 1987, και απέκτησαν ένα γιο, τον Αλεξάντερ Χένρυ Τοντ, και δύο κόρες, την `Ελεν Τζην και τη Χίλαρυ `Αλισον. Ανάμεσα στις πολλές τιμητικές διακρίσεις, που περιλαμβάνουν περισσότερες από 40 ανακηρύξεις σε επίτιμο διδάκτορα, ο Α. Τοντ εκλέχθηκε εταίρος της Βασιλικής Εταιρείας το 1942 και διετέλεσε πρόεδρός της από το 1975 μέχρι το 1980. Τιμήθηκε με το παράσημο του Τάγματος της Αξίας το 1977. Χρίσθηκε ιππότης (σερ) το 1954 και επιπλέον του δόθηκε τιμητικός τίτλος ευγένειας ως βαρόνου Τοντ του Τράμπινγκτον, στις 16 Απριλίου 1962. Todd, Alexander (1983), A time to remember: the autobiography of a chemist, Cambridge University Press Reynolds, David (2005), Christ's: A Cambridge College Over Five Centuries, Macmillan, ISBN 0-333-98988-0 : "The Era of Todd, Plumb and Snow", του Sir David Cannadine. Νεκρολογία στον Independent Νεκρολογία στους New York Times Πολυμέσα σχετικά με το θέμα Alexander R. Todd στο Wikimedia Commons Βιογραφία στο Ίδρυμα Nobel Αρχειοθετήθηκε 2001-12-04 στο Wayback Machine. «Synthesis in the Study of Nucleotides», η διάλεξή του κατά την απονομή του Βραβείου Nobel Interviews with Nobel Prize winning scientists: Lord Alexander Todd, BBC, περ. 1985, http://www.bbc.co.uk/archive/scientists/10601.shtml . Συνέντευξη στον Lewis Wolpert. Διάρκεια 37 λεπτά.